b'\n_START_ARTICLE_\nAikuiskasvatuksen tutkimusseura\n_START_PARAGRAPH_\nAikuiskasvatuksen tutkimusseura (ATS) perustettiin 7. joulukuuta 1940 Helsingiss\xc3\xa4 nimell\xc3\xa4 Kansansivistysopillinen Yhdistys._NEWLINE_Yhdistyksen s\xc3\xa4\xc3\xa4nt\xc3\xb6jen mukaan ATS:n tarkoituksena on aikuiskasvatusty\xc3\xb6n tukeminen ja edist\xc3\xa4minen. Tarkoituksensa toteuttamiseksi yhdistys pyrkii aikaansaamaan aikuiskasvatuksen tutkimus- ja selvitysty\xc3\xb6t\xc3\xa4, harjoittamaan julkaisu-, esitelm\xc3\xa4-, luento- yms. informaatiotoimintaa sek\xc3\xa4 panee toimeen ja tukee alan koulutusta ja muuta edellisiin verrattavaa toimintaa._NEWLINE_Seuran esihenkil\xc3\xb6n\xc3\xa4 toimii dosentti Karin Filander.\n_START_SECTION_\nSeuran vaiheita\n_START_PARAGRAPH_\nAlkuaan yhdistyksen tarkoituksena oli edist\xc3\xa4\xc3\xa4 kansansivistysopillista tutkimusta ja teoreettista keskustelua j\xc3\xa4rjest\xc3\xa4m\xc3\xa4ll\xc3\xa4 esitelm\xc3\xa4- ja keskustelutilaisuuksia ja harjoittamalla julkaisutoimintaa. Yhdistys perustui henkil\xc3\xb6j\xc3\xa4senille, jotka johtokunta valitsi. Akateeminen osuus j\xc3\xa4senist\xc3\xb6ss\xc3\xa4 oli varsin vahva: nelj\xc3\xa4nnes ensimm\xc3\xa4isen toimintavuoden j\xc3\xa4senist\xc3\xa4 oli tohtoreita tai professoreita. Alfred Kordelinin s\xc3\xa4\xc3\xa4ti\xc3\xb6 ja vapaan sivistysty\xc3\xb6n j\xc3\xa4rjest\xc3\xb6t tukivat rahallisesti alusta alkaen yhdistyksen toimintaa. Seuran hallinto ja toiminnan painopiste olivat aluksi Helsingiss\xc3\xa4, mutta kun Yhteiskunnallinen korkeakoulu muutti vuonna 1960 Tampereelle, siirrettiin my\xc3\xb6s yhdistyksen hallinto pari vuotta my\xc3\xb6hemmin Tampereelle. Kansansivistysopillinen Yhdistys muutti nimens\xc3\xa4 Aikuiskasvatuksen Tutkimusseuraksi vuonna 1971.\n_START_SECTION_\nAikuiskasvatuksen tutkijatapaamiset\n_START_PARAGRAPH_\nSeura j\xc3\xa4rjest\xc3\xa4\xc3\xa4 alan tutkijoille aikuiskasvatustieteen tutkimusp\xc3\xa4iv\xc3\xa4t. Ensimm\xc3\xa4inen aikuiskasvatuksen tutkijatapaaminen j\xc3\xa4rjestettiin Oriveden Opistossa elokuussa 1989. Helsingin, Jyv\xc3\xa4skyl\xc3\xa4n, Kuopion, Tampereen ja Turun yliopistojen ja Teknillisen korkeakoulun ja Suomen Akatemian tutkijat esitteliv\xc3\xa4t tutkimuksiaan kaksip\xc3\xa4iv\xc3\xa4isess\xc3\xa4 seminaarissa. Nyt tutkijatapaamisesta on jo muodostunut traditio. Seura j\xc3\xa4rjest\xc3\xa4\xc3\xa4 tutkijatapaamisia parin kolmen vuoden v\xc3\xa4lein eri yliopistopaikkakunnilla. Viimeisin, yhdeks\xc3\xa4s tutkijatapaaminen j\xc3\xa4rjestettiin It\xc3\xa4-Suomen yliopistossa Joensuussa helmikuussa 2010. Useimmista n\xc3\xa4ist\xc3\xa4 tapaamisista on toimitettu my\xc3\xb6s julkaisu.'